Afgørelse nr. 193

af 29. oktober 2003

om behandlingen af pensionsansøgninger

(Teksten er relevant for EØS og EF/CH-aftalen)

(2004/325/EF)

DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR -

under henvisning til artikel 81, litra a), i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet(1), i henhold til hvilken Den Administrative Kommission for Vandrende Arbejdstageres Sociale Sikring har til opgave at behandle ethvert administrativt og fortolkningsmæssigt spørgsmål, der opstår i forbindelse med forordning (EØF) nr. 1408/71 og senere forordninger,

under henvisning til artikel 81, litra c), i henhold til hvilken det er Den Administrative Kommissions pligt at fremme og udvikle samarbejdet mellem medlemsstaterne inden for social sikring,

under henvisning til artikel 35 til 39 og 41 til 43 i Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71(2), der indeholder bestemmelser om indgivelse og behandling af pensionsansøgninger, og

ud fra følgende betragtninger:

(1) Af hensyn til de berørte personers interesse skal pensionsansøgninger behandles hurtigt uden unødvendig forsinkelse. Det er Den Administrative Kommissions ansvar at træffe alle nødvendige forholdsregler for at fremskynde behandlingen af pensionsansøgninger.

(2) Ved afgørelse nr. 182 af 13. december 2000 udarbejdede Den Administrative Kommission fælles rammer for indsamlingen af data om behandling af pensionsansøgninger.

(3) Inden for disse rammer satte Den Tekniske Kommission gang i en debat mellem medlemsstaterne med det formål at finde frem til eksempler på god praksis med henblik på at reducere sagsbehandlingstiden for pensionsansøgninger.

(4) Debatten har afdækket en række problemer, der forhindrer en hurtig behandling af pensionsansøgninger, herunder også en række forhold, der ved afgørelse fra Den Administrative Kommission kunne gennemføres for at overvinde disse forhindringer.

(5) I henhold til artikel 44 i forordning (EØF) nr. 1408/71 skal behandlingen af en pensionsansøgning, medmindre andet fremgår af forordningens artikel 49, tage højde for alle de lovgivninger, som den ansatte eller selvstændige erhvervsdrivende har været underlagt.

(6) Artikel 37 i forordning (EØF) nr. 574/72 fastlægger, at ansøgningen om invalidepensioner, efterladtepensioner samt alderspensioner udfyldes på den blanket, der er foreskrevet i lovgivningen i den medlemsstat, hvor den behandlende institution findes.

(7) I medfør af artikel 41, stk. 2, i forordning (EØF) nr. 574/72 underretter den behandlende institution straks, ved anvendelse af en blanket, der er udfærdiget til dette formål, alle de berørte institutioner om indkomne ansøgninger om ydelser, for at disse kan blive behandlet samtidig og uden forsinkelse i alle disse institutioner.

(8) For at behandle en pensionsansøgning i henhold til kravene i artikel 44 i forordning (EØF) nr. 1408/71 skal de berørte institutioner have alle relevante oplysninger, og medlemsstaternes nationale ansøgningsblanketter skal være udarbejdet med henblik på at opfylde dette behov -

TRUFFET FØLGENDE AFGØRELSE:

1. Medlemsstaterne medtager særlige afsnit enten i deres nationale pensionsansøgningsblanketter eller som bilag, som gør det muligt for ansøgerne at anføre de perioder, hvor de pågældende har arbejdet og/eller boet i en anden medlemsstat samt nærmere oplysninger om den institution, hvor de var forsikret i den pågældende medlemsstat (navn og kode, adresse og registreringsnummer).

2. De institutioner, der modtager disse blanketter, sørger for, at disse afsnit er udfyldt, hvad enten det er i bekræftende eller i benægtende form. Hvis ansøgeren ikke har udfyldt disse afsnit, anmodes den pågældende igen om at gøre det og informeres om, hvor vigtigt det er med klare og præcise oplysninger om, hvorvidt vedkommende rent faktisk har arbejdet og/eller boet i den pågældende medlemsstat.

3. Blanketterne i 200-serien udfyldes af institutionerne og udfyldes så vidt muligt automatisk, således at det personale, der udfylder disse, ud fra den nationale planlægning kan udføre arbejdet fra skærmen på deres egen arbejdsplads, uanset om der findes en integreret it-behandling af de oplysninger, der overføres, og en eventuel senere it-baseret udveksling af oplysninger mellem de berørte institutioner.

4. Med henblik på at fremme den samtidige sagsbehandling af pensionsansøgninger og fremskynde behandlingen heraf, sørger den behandlende institution for at udarbejde og fremsende ansøgningsblanketten (E 202, E 203 eller E 204) til de andre institutioner så hurtigt som muligt, selv i de tilfælde hvor en ansøgers forsikringsforløb i den medlemsstat, hvor den behandlende institution har hjemme, endnu ikke er blevet rekonstrueret eller kun delvist eller foreløbigt rekonstrueret.

I sidstnævnte tilfælde kan den behandlende institution enten udsætte fremsendelsen af E205-blanketten (og/eller evt. E206-blanketten), indtil forsikringsforløbet er definitivt og fuldstændigt rekonstrueret, eller den kan fremsende en foreløbig E205-blanket og efterfølgende fremsende en endelig E205-blanket, når forsikringsforløbet for den pågældende person er blevet rekonstrueret. Aftaler mellem kontaktorganerne eller institutionerne, alt efter nationale forhold, kan på dette område fastsætte, hvilken af de to procedurer der efter fælles aftale anvendes. Som et alternativ hertil kan aftaler mellem kontaktorganer eller institutioner, alt efter nationale forhold, fastsætte, at blanketterne E202, E203, E204 og E207 samt blanket E205 i dens endelige udgave fremsendes inden for en bestemt tidsfrist.

Under alle omstændigheder suppleres ansøgningsblanketten (E202, E203 og E204) altid med blanket E207, der indeholder oplysninger, som gør det muligt for partnerinstitutionen omgående at påbegynde rekonstruktionen af forsikringsforløbet for ansøgeren i den medlemsstat, hvor institutionen har hjemme.

5. Denne afgørelse træder i kraft den første dag i den måned, der følger efter offentliggørelsen i Den Europæiske Unions Tidende.

Giuseppe Miccio

Formand for Den Administrative Kommission

(1) EFT L 149 af 5.7.1971, s. 2.

(2) EFT L 74 af 27.3.1972, s. 1.